Больш за пяць гадоў Дзяржаўны літаратурны музей Янкі Купалы супрацоўнічае і сябруе з Аб’яднаннем мемарыяльных музеяў Латвіі. Беларусы заўсёды чакаюць калег на адкрыццях экспазіцый ды выязджаюць на адпаведныя імпрэзы да суседзяў. Сёлета ў тамтэйшых музейшчыкаў было багата падстаў, каб даслаць у Беларусь запрашэнні: за год яны адчынялі адразу тры абноўленыя філіялы музея народнага паэта Латвіі Яна Райніса. Пра асаблівасці музейнай справы Латвіі, пра беларускі прыклад і замежныя цікавосткі, якія былі б карыснымі айчынным мемарыяльным музеям, распавялі “К” дырэктар Музея Янкі Купалы Алена ЛЯШКОВІЧ і намеснік дырэктара па навуковай рабоце Наталля СТРЫБУЛЬСКАЯ.